b"\n_START_ARTICLE_\nEra espacial\n_START_PARAGRAPH_\nL'era espacial \xc3\xa9s el per\xc3\xadode que compr\xc3\xa8n les activitats relacionades amb l'exploraci\xc3\xb3 espacial, la tecnologia espacial i els desenvolupaments culturals influ\xc3\xafts per aquests esdeveniments._NEWLINE_L'era espacial va iniciar amb el desenvolupament de moltes tecnologies que van culminar el 4 d'octubre de 1957, amb el llan\xc3\xa7ament del Sp\xc3\xbatnik 1 per la Uni\xc3\xb3 Sovi\xc3\xa8tica, que va ser el primer sat\xc3\xa8l\xc2\xb7lit artificial i que va orbitar la Terra durant 98 minuts. El llan\xc3\xa7ament de l'Sp\xc3\xbatnik I va desembocar en una nova era d'\xc3\xa8xits pol\xc3\xadtics, econ\xc3\xb2mics i tecnol\xc3\xb2gics que van acabar donant el nom d'era espacial._NEWLINE_L'era espacial s'ha caracteritzat pel desenvolupament accelerat de noves tecnologies en l'anomenada cursa espacial mantinguda entre els Estats Units i la Uni\xc3\xb3 Sovi\xc3\xa8tica. Es van fer aven\xc3\xa7os en la ci\xc3\xa8ncia de materials, inform\xc3\xa0tica i moltes altres \xc3\xa0rees. Gran part de la tecnologia desenvolupada originalment per a aplicacions espacials ha estat aplicada a altres usos. Avui, el terme era espacial encara t\xc3\xa9 connotacions de novetat i innovaci\xc3\xb3.\n_START_SECTION_\nApogeu i caiguda de l'inter\xc3\xa8s\n_START_PARAGRAPH_\nEls seus inicis es remunten al 3 d'octubre de 1942, quan el m\xc3\xadssil alemany A4, precursor del m\xc3\xadssil V-2, va arribar a l'espai i va ser el primer objecte que va assolir l'espai exterior, encara que la seva estada fou breu._NEWLINE_L'era espacial va assolir el seu apogeu amb el programa Apollo, que va atreure l'atenci\xc3\xb3 de bona part de la poblaci\xc3\xb3 mundial. L'aterratge de l'Apollo 11 va ser un esdeveniment que van veure m\xc3\xa9s de 500 milions de persones, i va esdevenir un dels moments clau del segle XX. Des de llavors, i encara m\xc3\xa9s amb el final de la cursa espacial a causa de l'enfonsament de la Uni\xc3\xb3 Sovi\xc3\xa8tica, l'atenci\xc3\xb3 del p\xc3\xbablic s'ha despla\xc3\xa7at a altres \xc3\xa0rees. Durant la d\xc3\xa8cada de 1990, els fons destinats a l'\xc3\xa0mbit espacial van decaure sobtadament despr\xc3\xa9s de la desintegraci\xc3\xb3 de la Uni\xc3\xb3 Sovi\xc3\xa8tica, ja que la NASA no t\xc3\xa8nia compet\xc3\xa8ncia directa. A m\xc3\xa9s, la percepci\xc3\xb3 p\xc3\xbablica dels perills i el cost de l'exploraci\xc3\xb3 espacial als Estats Units es va veure greument afectada pel desastre del transbordador espacial Challenger el 1986._NEWLINE_Des de llavors la participaci\xc3\xb3 en llan\xc3\xa7aments espacials ha implicat a m\xc3\xa9s governs i ha incorporat nous interessos comercials. Des de la d\xc3\xa8cada de 1990, el per\xc3\xadode actual ha rebut el nom d'era de la informaci\xc3\xb3 m\xc3\xa9s que el d'era espacial, ja que les tecnologies relacionades amb l'exploraci\xc3\xb3 espacial han passat a ser comunes per a una part significativa del p\xc3\xbablic._NEWLINE_A comen\xc3\xa7aments del segle XXI, es va impulsar la competici\xc3\xb3 Ansari X-Prize per ajudar el desenvolupament de l'exploraci\xc3\xb3 espacial comercial. El premi el va guanyar SpaceShipOne el 2004, que va passar a ser el primer vehicle espacial no subvencionat per cap govern._NEWLINE_Molts pa\xc3\xafsos tenen programes espacials. Hi ha molts sat\xc3\xa8l\xc2\xb7lits amb prop\xc3\xb2sits cient\xc3\xadfics i comercials en \xc3\xbas, i alguns pa\xc3\xafsos tenen plans d'enviar \xc3\xa9ssers humans a l'espai."